《得赵叔问衢婺道中书作寄》
宋代·程俱

田中有秫醉渊明，石上无禾养伯龄。耸涧苍根终郁郁，拂云归翼会冥冥。

避喧人境心随远，入梦家山眼共青。岁晚定知成二老，深惭招隐苦丁宁。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。